Ma nwala ɣer yifyar-agi, ad nefhem belli mačči d ayen i d-yenna deg-s i d-yeqsed. Ad naf, amedyaz ur yessemres ara awalen-agi deg unamek-nsen iseḥḥan anda i d-yessegza ayen yellan d tilawt, d tidet s wawal anemgal “Ad skidbeɣ”. Ma yella d laman, yessemres-it deg wadeg n tkerkas d lexdeɛ. S waya, ma yella neɛṛeḍ ad nefhem anamek-ines s telqay ad nẓer belli amedyaz yessemres taseqlebt deg waffiren-agi akken ad d-yessiweḍ tikti-ines akken iwata, wa ad disebgen liḥala n tmurt, yettwehhi ɣer tallit akked zzman-agi i deg-i id-negra anda imdanen ad skidben ayen yellan d wayen yeḍran zik. Ad skidben kra yellan d amezruy d tigemmi, ad amnen ayen niḍen. Yebɣa ad d-yini belli tamurt ur d-tegri ara n bab-is, arraw-is uɣalen ḥemmlen timura niḍen, ttnadin kan ad ɛicen di rrbeḥ.